เดือนเพ็ญเด่นดวงวางไมค์หมอลำซิ่งทำเกษตรแต่ยังสวยเหมือนเดิม

“คนจนมีสิทธิ์ไหมคะ” เพลงฮิตดังข้ามคืนของ เดือนเพ็ญ เด่นดวง

ขวัญใจสไตล์หมอลำ วางไมค์ทำเกษตร แต่ยังสวยเหมือนเดิม

กลับมาเป็นไวรัลดังข้ามคืนด้วยท่อนฮุกติดหูเสียดสีสังคม และเรื่องใต้สะดือ “คนจนล่ะมีสิทธิ์ไหมคะ คนจนล่ะมีสิทธิ์ไหมคะ มีงานให้ทำไหมคะ ปริญญาไม่มี แต่มี X นะคะ แต่มี X นะคะ” รับฟังต้นฉบับได้แบบไม่มีปิด ไม่มีเซ็นเซอร์คำ XXX แบบในสมัยนี้ โดยเนื้อหาในเพลงนี้ก็ไม่ได้มีอะไรมาก แต่มีการพูดเสียดสีถึงความเหลื่อมล้ำกันทางสังคม และการศึกษาในประเทศไทย คนจน ๆ ที่ไม่มีใบปริญญา ไม่สามารถหางานดี ๆ ทำได้เลยต้องหาเงินด้วยการขายบริการ

ย้อนไปเกือบ 30 ปีก่อน คณะทิวลิป เอ็นเตอร์เทนเมนท์ คณะหมอลำซิ่ง จังหวะโจ๊ะ ๆ ม่วนซื่นกันหลาย ๆ สำหรับคนชอบสไตล์หมอลำ ทั้งลำซิ่งอีสานและลำแขก โดยปกติผู้ขับร้องจะมีหญิง 2 ชาย 1 ซึ่งหนึ่งในนั้นคือ ผู้ขับร้องเพลงที่กลับมาเป็นไวรัลในตอนนี้ เดือนเพ็ญ เด่นดวง นักร้องที่มีดีกรีเป็นถึงแชมป์ลำซิ่งงานกาชาด จ.กาฬสินธุ์ ปี 2539

“คนจนมีสิทธิ์ไหมคะ” เพลงดังที่ดัดแปลงมาจากเพลง “สมองจนจน” ของมืด วงพลอย โดยเนื้อหาในเพลงต้นฉบับนี้มีว่า “คนจนมีสิทธิ์ไหมครับ คนจนมีสิทธิ์ไหมครับ มีอะไรให้ทำไหมครับ มีงานให้ทำไหมครับ เส้นไม่ใหญ่ไม่โต โล่ไม่มีจะโชว์ แต่งตัวก็ไม่โก้ แต่ไม่โป๊นะครับ”